laion/Wikipedia-Exotic huggingface dataset:
დავით ჭიჭინაძე

დავით ჭიჭინაძე (დ. 7 ივლისი, 1965, თბილისი) — ქართველი ბიზნესმენი და პოლიტიკოსი. დავით ჭიჭინაძე 1982–1987 წლებში სწავლობდა შრომის წითელი დროშის ორდენოსანი, ვ. ი. ლენინის სახელობის საქართველოს პოლიტექნიკური ინსტიტუტის ჰიდროტექნიკის ფაკულტეტზე, პროფესიით მშენებელ ჰიდროტექნიკოსი. 2000 წელს დაამთავრა საქართველოს ტექნიკური უნივერსიტეტი. 1987–1999 წლებში კერძო ბიზნესით იყო დაკავებული. 1999-2004 წლებში იყო საქართველოს მე-5 მოწვევის პარლამენტის წევრი პარტიული სიით, საარჩევნო ბლოკი „საქართველოს აღორძინება“. 2013–2014 წლებში შპს „დმპ“-ის დამფუძნებელი. 2014 წლის ადგილობრივი თვითმმართველობის არჩევნების დროს მუშაობდა თბილისის ისნის რაიონის მაჟორიტარობის კანდიდატის საარჩევნო შტაბის ხელმძღვანელად. 2016-2020 წლებში იყო საქართველოს მე-9 მოწვევის პარლამენტის წევრი (თბილისის ავლაბრის მაჟორიტარი), საარჩევნო ბლოკი „ქართული ოცნება — დემოკრატიული საქართველო “. იდეოლოგიური უთანხმოების გამო 2018 წელს დატოვა პარტია „ქართული ოცნება-დემოკრატიული საქართველო". 2019 წლის 22 ივნისს დააარსა პარტია „სახალხო ტრიბუნა“. ვიკიციტატაში არის გვერდი თემაზე: დავით ჭიჭინაძე დავით ჭიჭინაძე — საქართველოს ბიოგრაფიული ლექსიკონი დავით ჭიჭინაძე — საქართველოს პარლამენტის ოფიციალური საიტი (მოძველებული / არქივი / ახალი არქივი) ↑ დავით ჭიჭინაძემ ახალი პოლიტიკური პარტია „ტრიბუნა“ შექმნა — Netgazeti
ჯუზეპე მოტა

ჯუზეპე მოტა (ინგლ. GIuseppe Motta; დ. 29 დეკემბერი, 1871 – გ. 23 იანვარი, 1940) — შვეიცარიელი პოლიტიკოსი, პრეზიდენტი, დიპლომატი. ერთა ლიგაში შვეიცარიის დელეგაციის მუდმივი თავმჯდომარე. ის იყო შვეიცარიის ფედერალური საბჭოს წევრი (1911-1940) წლებში და ერთა ლიგის პრეზიდენტი (1924-1925). წმინდა მიქაელის კოლეჯის დამთავრების შემდეგ, ჯუზეპე მოტა სამართლის სპეციალობას ფრაიბურგის, მიუნხენის და ჰაიდელბერგის უნივერსიტეტებში დაეუფლა. 1893 წელს იურიდიულ მეცნიერებათა დოქტორის დიპლომი მიიღო. 1895 წლიდან ადვოკატად და ნოტარიუსად მუშაობდა. 1911 წლის დეკემბერში ფედერალური საბჭოს წევრად აირჩიეს. 1920 წლის 16 მაისის რეფერენდუმზე ხალხმა, ნეიტრალიტეტის შენარჩუნების პირობით, ერთა ლიგაში შესვლას მხარი დაუჭირა. 1924 წელს ჯუზეპე მოტა ერთა ლიგის გენერალური ასამბლეის თავმჯდომარედ აირჩიეს. ჯუზეპე მოტა ხუთჯერ იყო შვეიცარიის პრეზიდენტი სხვადასხვა დროს: 1915, 1920, 1927, 1932 და 1937 წლებში. ქართული ემიგრაციული პრესა დადებითად აფასებდა ჯუზეპე მოტას საქართველოს დემოკრატიული რესპუბლიკის ხელისუფლებისთვის მხარდაჭერას როგორც საქართველოში, ასევე, მთავრობის ემიგრაციაში ყოფნის პერიოდში. გაზეთი „დამოუკიდებელი საქართველო“ წერდა: სარალიძე ლ., საქართველოს დემოკრატიული რესპუბლიკა (1918–1921) : ენციკლოპედია-ლექსიკონი, თბ.: უნივერსიტეტის გამომცემლობა, 2018. — გვ. 284-285.
ვარლამ მოსეშვილი

ვარლამ მოსეშვილი (დ. 1871, გუბი — გ. 1943, თბილისი, საქართველოს სსრ, სსრკ) — ქართველი ფარმაკოლოგი, მედიცინის მეცნიერებათა დოქტორი. 1898 წელს დაამთავრა ხარკოვის უნივერსიტეტის სამედიცინო ფაკულტეტი. 1910-1911 წლებში მივლინებული იყო პარიზში. 1918 წელს აირჩიეს ხარკოვის უნივერსიტეტის ფარმაკოლოგიის კათედრის პროფესორად. 1918 წელს თბილისიის უნივერსიტეტის პროფესორთა საბჭომ ქართული უნივერსიტეტის პროფესორად მოიწვია. 1918-1919 წლებში ასრულებდა თბილისის სახელმწიფო უნივერსიტეტის სამკურნალო ფაკულტეტის დეკანის მოვალეობას. 1920 წელს აირჩიეს ფარმაციის კათედრის გამგედ, ხოლო მოგვიანებით სამკურნალო ფაკულტეტის დეკანად. 1930-1943 წლებში ხელმძღვანელობდა თბილისის სამედიცინო ინსტიტუტის ფარმაკოლოგიის კათედრას. ვარლამ მოსეშვილი იკვლევდა სანარკოზო ნივთიერებების მოქმედებას, მცენარეული წარმოშობის სამკურნალო ნივთიერებების გავლენას გულ-სისხლძარღვთა და კუჭ-ნაწლავის სისტემებზე და სხვა. დაწერა ზოგადი ფარმაკოლოგიის სახელმძღვანელო. ლილუაშვილი მ., საქართველოს დემოკრატიული რესპუბლიკა (1918–1921) : ენციკლოპედია-ლექსიკონი, თბ.: უნივერსიტეტის გამომცემლობა, 2018. — გვ. 284. გაიპარაშვილი ზ., ლილულაშვილი მ., „ტფილისის სახელმწიფო უნივერსიტეტის პროფესორთა საბჭოს ოქმები 1917-1926“, თბილისი, 2006
ოხოტური ჭოვილო

ოხოტური ჭოვილო (ლათ. Tringa guttifer) — ფრინველი ჩიბუხასებრთა ოჯახისა. მისი სხეულის სიგრძეა 29–32 სმ. ნისკარტი ოდნავ ზევითაა აღუნული, ორფეროვანია — წვერი შავი, ხოლო შუა და ძირი ყავისფერი ან მორუხოა. ფეხები მოკლეა, ყვითელი ფერის. სამი თითი აპკითაა გადაბმული. საქორწინო შეფერილობაში ზურგი შავია, აყრია თეთრი ლაქები. თავის გვერდები მურაა მუქი მურა ლაქებით. სხეულის ქვედა ნაწილი თეთრია. ბუდობს რუსეთში, ოხოტის ზღვის სანაპიროებსა და კუნძულ სახალინზე. იზამთრებს ტაივანზე, ხაინანზე, ფილიპინებში, სამხრეთ-აღმოსავლეთ აზიის სანაპიროებზე. ზრდასრული ფრინველების მიგრაცია გამრავლების სეზონის დასრულებისთანავე იწყება — ივლის-აგვისტოში, მოზარდები სექტემბერში მიგრირებენ. სახლობს ლაგუნების დაჭაობებულ სანაპიროებზე. იკვებება მცირე ზომის თევზებით, წყლის და იშვითად ხმელეთის მწერებით. ბუდობს ტბებთან, მდინარეებთან და ჭაობებთან ახლოს, ტყეების განაპირა მხარეებში. ბუდეს ხეებზე აკეთებს, მიწიდან 2–4 მ სიმაღლეზე. დანამდვილებით ცნობილია მისი ბუდეების არსებობს სახალინის ყურეებში. ორივე მშობელი იღებს მონაწილეობას ბუდის შენებაში, კრუხობაში და ბარტყების გამოკვებაში. ძალიან იშვიათი და ნაკლებად შესწავლილი ფრინველია. საერთო რაოდენობა 1000-ზე ნაკლებია. Dominic Couzens: Seltene Vögel – Überlebenskünstler, Evolutionsverlierer und Verschollene. Haupt Verlag, Bern 2011, ISBN 978-3-258-07629-4. რუსეთის ხერხემლიანი ცხოველები: ოხოტური ჭოვილო[მკვდარი ბმული] ↑ კუტუბიძე მ., ფრინველების ნომენკლატურული ტერმინოლოგია, თბ.: „მეცნიერება“, 1973. — გვ. 87, 177, 203.
ჭრელი ჭოვილო

ჭრელი ჭოვილო (ლათ. Tringa melanoleuca) — ფრინველი ჩიბუხასებრთა ოჯახისა. მისი სხეულის სიგრძეა 36 სმ. სხეულის ზედა მხარე შეფერილია ლაქებიან რუხ-ყავისფრად, ხოლო ქვედა — ბევრად ღიად. შეწყვილების პერიოდში მეტად მკაფიო მოხატულობა ახასიათებს: მუქი ლაქები ზურგზე, ქვედა მხარეც ლაქებიანია. გრძელი და ვიწრო ნისკარტი ფერად რუხია, წვრილი ფეხები კი — ნარინჯისფერი ან ყვითელი. გავრცელებულია ტაიგის ზონაში, ალასკიდან და ბრიტანეთის კოლუმბიიდან ლაბრადორამდე, ნიუფაუნდლენდამდე და ახალ შოტლანდიამდე. ბუდობს ტუნდრაში, ჭაობიან ადგილებში აბ წიწვოვან ტყეებში, როგორც წესი მცირე ტბებისა და ტბორების სიახლოვეს. ზამთარში გადაფრენა ახასიათებს ცენტრალურ და სამხრეთ ამერიკაში. ზოგჯერ შეინიშნება ჩრდილოეთ ევროპაში. ჩვეულებრივ გვხვდება მარტოხელა ფრინველის სახით, გამონაკლისია გადაფრენის პერიოდი, რა დროსაც ისინი ქმნიან მსხვილ გუნდებს. იკვებება უხერხემლოებით, მცირე ზომის თევზებითა და ქვეწარმავლებით, აგრეთვე მცენარეული საკვებით, მათ შორის კენკრით. სანაპირო რეგიონებში ნისკარტის საშუალებით ქვიშასა და შლამში ეძებს ნადავლს. ბუდეს ხეების და ბუჩქების ქვეშ აკეთებს, რომელიც წარმოადგენს ერთგვარ ორმოს. დედალი დებს 3–4 კვერცხს. Colin Harrison & Alan Greensmith: Vögel. Dorling Kindersly Limited, London 1993,2000, ISBN 3-8310-0785-3 Bryan Richard: Vögel. Parragon, Bath, ISBN 1-4054-5506-3 რუსეთის ხერხემლიანი ცხოველები: ჭრელი ჭოვილო დაარქივებული 2021-11-30 საიტზე Wayback Machine.
ეროვნული ლიგა 2019

Crystalbet ეროვნული ლიგა 2019 — საქართველოს უმაღლესი ლიგის 31-ე გათამაშება. ჩემპიონატს ჩემპიონის რანგში შეხვდა „საბურთალო“. ტიტულს მე-17-დ დაეუფლა თბილისის „დინამო“. ჩემპიონატში მონაწილეობდა 10 გუნდი, ერთმანეთთან გუნდები ოთხ თამაშს თამაშობდნენ. საბოლოო ჯამში თითო გუნდმა 36 მატჩი ითამაშა. ტურნირი დაიწყო 1 მარტს და დასრულდა 1 დეკემბერს. ტურნირის გამარჯვებული ჩემპიონთა ლიგაზე მონაწილეობას დაიწყებს I შესარჩევი ეტაპიდან. მეორე და მესამე ადგილზე გასული გუნდები და საქართველოს თასის გამარჯვებული მონაწილეობას მიიღებს ევროპის ლიგაზე I შესარჩევი რაუნდიდან. თუ თასის გამარჯვებული გახდება გუნდი ჩემპიონატის ცხრილის პირველი სამეულიდან, ევროპის ლიგაზე მონაწილეობის საშუალება მიეცემა ჩემპიონატის IV-ადგილოსან გუნდს. თბილისი რუსთავი ჩიხურა საჩხერე დილა გორი სიონი ბოლნისი ბათუმის დინამო ტორპედო ქუთაისი თბილისის გუნდები: დინამო ლოკომოტივი საბურთალო ვიტ ჯორჯია ეროვნული ლიგის ოფიციალური ვებ-გვერდი ჩემპიონატის წესები
ყვითელფეხა ჭოვილო

ყვითელფეხა ჭოვილო (ლათ. Tringa flavipes) — ფრინველი ჩიბუხასებრთა ოჯახისა. წააგავს დიდ ჭოვილოს. მისი სხეულის სიგრძეა 23–25 სმ, ნისკარტისა — 3–4 სმ. ზრდასრულებს ყვითელი ფეხები აქვთ, სიგრძით 5–7 სმ. ფრთის შლილი 58–64 სმ შეადგენს, იწონის 60-დან 100 გ-მდე. დედალ-მამალი ერთნაირად არიან შეფერილი. თავი ღია რუხი ან მოთეთროა წვრილი, მუქი ლაქებით. სხეული ზევიდან მორუხო-ყავისფერია, ქვევიდან — თეთრი. კისერი და მკერდი მუქ ყავისფერ ზოლებიანია, კუდი — თეთრი. ნეოარქტიკული სახეობაა. ბინადრობს ალასკისა და კვებეკის ტაიგის ტყეებში ტბორებთან ახლოს. ბუდეს მიწაზე იკეთებს, ჩვეულებრივ ღია, მშრალ ადგილებში. გადამფრენია, ზამთარში მიგრირებს აშშ-ის სანაპიროებზე მექსიკის ყურეში და სამხრეთ ამერიკაში. უმთავრესად იკვებება მწერებით, რომელსაც მიწის და წყლის ქვეშ იჭერს, აგრეთვე მცირე ზომის თევზებითა და თესლებით. საკვების ძიების დროს დარბის და სწრაფი მოძრაობებით იჭერს ნადავლს. ზოგჯერ წყალზეც დარბის. გამრავლების პერიოდში მონოგამური წყვილები ახასიათებს. ბუდეს წარმოადგენს ბალახებში კარგად შენიღბული ორმო. დედალი ჩვეულებრივ დებს 4 კვერცხს, ისინი ფერად რუხი ან ღია ზეთისხილისფერია ყავისფერი ლაქებით. ინკუბაცია 22–23 დღე-ღამე გრძელდება. ორივე მშობელი იღებს მონაწილეობას კრუხობაში და ბარტყების გამოკვებაში. 22–23 დღის ბარტყები უკვე დამოუკიდებლები არიან. სქესობრივ სიმწიფეს 2 წელში აღწევენ. Richard Sale: A Complete Guide to Arctic Wildlife, Verlag Christopher Helm, London 2006, ISBN 0-7136-7039-8 რუსეთის ხერხემლიანი ცხოველები: ყვითელფეხა ჭოვილო დაარქივებული 2022-01-18 საიტზე Wayback Machine. ↑ Sale, p. 214
ეროვნული ლიგა 2020

ეროვნული ლიგა 2020 — საქართველოს უმაღლესი ლიგის 32-ე გათამაშება. ჩემპიონატში მონაწილეობას იღებს 10 გუნდი, ერთმანეთთან გუნდები ოთხ თამაშს თამაშობენ. საბოლოო ჯამში თითო გუნდმა 36 მატჩი უნდა ითამაშოს. ტურნირის გამარჯვებული ჩემპიონთა ლიგაზე მონაწილეობას დაიწყებს I შესარჩევი ეტაპიდან. მეორე და მესამე ადგილზე გასული გუნდები და საქართველოს თასის გამარჯვებული მონაწილეობას მიიღებს კონფერენციების ლიგაზე I შესარჩევი რაუნდიდან. თუ თასის გამარჯვებული გახდება გუნდი ჩემპიონატის ცხრილის პირველი სამეულიდან, ევროპის ლიგაზე მონაწილეობის საშუალება მიეცემა ჩემპიონატის IV-ადგილოსან გუნდს. ეროვნული ლიგის ოფიციალური ვებ-გვერდი ჩემპიონატის წესები
იზაბელა სტიუარტი

იზაბელა სტიუარტი (შოტლ. Isabella o Scotland, ფრანგ. Isabelle d'Écosse; დ. 1426 — გ. 13 ოქტომბერი, 1494), აგრეთვე ცნობილია როგორც იზაბელა შოტლანდიელი — სტიუარტთა დინასტიის წარმომადგენელი. შოტლანდიის მეფე ჯეიმზ I-ისა და დედოფალ ჯოან ბეფორტის ქალიშვილი. ბრეტანის ჰერცოგინია 1442-50 წლებში როგორც ჰერცოგ ფრანსუა I-ის მეორე ცოლი. იზაბელა დაიბადა 1426 წლის შემოდგომაზე. იგი იყო შოტლანდიის მეფე ჯეიმზ I-ისა და მისი ცოლის, დედოფალ ჯოან ბეფორტის მეორე შვილი და ქალიშვილი. მას ერთი უფროსი და ჰყავდა, სახელად მარგარეტი. როგორც ცნობილია, იზაბელა გაცილებით უფრო ლამაზი იყო, ვიდრე მარგარეტი, რომელიც ცოლად საფრანგეთის მეფე ლუი XI-ს გაჰყვა, რის შემდეგაც ბრეტანის ჰერცოგმა ჟან V-მ თავისი უფროსი დაქვრივებული ვაჟისთვის, ფრანსუასათვის საცოლედ იზაბელა მოითხოვა. ბრეტანის ჰერცოგმა ამასთან დაკავშირებით განაცხადა: "მე ვიხილე უმშვენიერესი მარგარეტი და შევიტყვე, რომ მისი უმცროსი და კიდევ უფრო მშვენიერია. ჩემი ახლობლები ჩავიდნენ შოტლანდიაში, რათა ის აქ ჩამომიყვანონ. იგი სწორედ ისაა ვინც მე მჭირდება, მე სხვა არავინ მინდა. მათ ჭკვიან ქალებს ბევრი სიკეთე მოაქვთ ჩვენთვის." იზაბელასა და ფრანსუას საქორწინო კონტრაქტი 1441 წლის 19 ივლისს გაფორმდა, 1442 წლის 29 აგვისტოს კი ჟან V გარდაიცვალა, რის გამოც ჰერცოგი იზაბელას საქმრო გახდა. იზაბელა და ფრანსუა I 1442 წლის 30 ოქტომბერს დაქორწინდნენ შატო დე ორაიში. ამას ქალაქ რენში გამართული რვა დღიანი საზეიმო ღონისძიებები მოჰყვა. 1445 წელს მისი დის, მარგარეტის გარდაცვალებამ საშინლად იმოქმედა იზაბელაზე, რომელმაც წიგნიც კი დაწერა, სახელად Livre d'Isabeau d'Escosse, რომელიც დღემდეა შემორჩენილი. იზაბელას მამისაგან მემკვიდრეობით გამოჰყვა პოეტობის ნიჭი. 1450 წელს იზაბელას ქმარიც გარდაიცვალა, რის გამოც ვინაიდან მათ ვაჟი არ ჰყავდათ ტახტზე მათი ქალიშვილი მარგარიტა და მისი ქმარი ფრანსუა II ავიდნენ. ვინაიდან დაქვრივებისას იზაბელა ჯერ კიდევ ახალგაზრდა იყო, საფრანგეთის მეფე შარლ VII-მ მას შესთავაზა ცოლად ნავარის მეფეს გაჰყოლოდა, თუმცა მან უარი განაცხადა. მისმა ძმამ, შოტლანდიის მეფე ჯეიმზ II-მ დიდი დრო და ენერგია დახარჯა, რათა როგორმე იზაბელა შოტლანდიაში დაებრუნებინა, სადაც მას მეორედ გაათხოვებდნენ, თუმცა იგი კვლავ ბრეტანში რჩებოდა. მან თავისი სიცოცხლის უკანასკნელი წლები სწორედ ბრეტანში გაატარა, სადაც იგი 1494 წლის 13 ოქტომბერს, დაახლოებით 40 წლის ასაკში გარდაიცვალა. მარგარიტა (1443-1469), ცოლად გაჰყვა ბრეტანის ჰერცოგ ფრანსუა II-ს, თუმცა შვილები არ ჰყოლია; მარი (1444-1506), ცოლად გაჰყვა როანის ვიკონტსა და პოროეტის გრაფ ჟან II-ს; Alison Weir, Britain's Royal Families Annie Forbes Bush Memoirs of the Queens of France MacDougall, Norman James III Revised Edition John Donald Edinburgh 2009
ელეანორ სტიუარტი

ელეანორ სტიუარტი (შოტლ. Eleanor o Scotland, გერმ. Eleonore von Schottland; დ. 1433 — გ. 20 ნოემბერი, 1480), აგრეთვე ცნობილია როგორც ელეონორ შოტლანდიელი — სტიუარტთა დინასტიის წარმომადგენელი. შოტლანდიის მეფე ჯეიმზ I-ისა და დედოფალ ჯოან ბეფორტის შუათანა ქალიშვილი. ავსტრიის ერცჰერცოგინია 1449-80 წლებში როგორც ერცჰერცოგ სიგიზმუნდ I-ის პირველი ცოლი. ელეანორი დაიბადა 1433 წელს. იგი იყო შოტლანდიის მეფე ჯეიმზ I-ისა და მისი ცოლის, დედოფალ ჯოან ბეფორტის მეექვსე შვილი. მამის მსგავსად, ელეანორსაც ძალიან უყვარდა ლიტერატურა, განსხვავებით თავისი უფროსი დისგან, საფრანგეთის დოფინ მარგარეტისაგან. მას შემდეგ რაც მისი უფროსი და, პრინცესა მარგარეტი საფრანგეთის დოფინ ლუი დე ვალუას გაჰყვა ცოლად, ელეონორიც მას თან გაჰყვა და შარლ VII-ის სამეფო კარზე ცხოვრობდა საფრანგეთში. მიუხედავად 1445 წელს მარგარეტის გარდაცვალებისა, ელეანორი კვლავ საფრანგეთში განაგრძობდა ცხოვრებას. 1447 წელს დედოფალ მარია ანჟუელს კამპანია გაუწია მონ სენ-მიშელში პილიგრიმობისას. 1449 წლის 12 თებერვალს ახალგაზრდა ელეანორი ცოლად ავსტრიის ერცჰერცოგ სიგიზმუნდ ჰაბსბურგს შერთეს. ამ დროისათვის სიგიზმუნდი მხოლოდ ზემო ავსტრიას მართავდა, თუმცა 1450 წლიდან მისი მმართველობა ტიროლის საგრაფოზეც გავრცელდა. 1455-58 და 1467 წლებში ელეანორი ავსტრიას მართავდა როგორც რეგენტი. ამ დროს ელეანორის პატრონაჟით გერმანელებმა ჯოვანი ბოკაჩოს ნაწარმოებები. ელეანორი ლიტერატურის დიდი მოტრფიალე იყო და ხელს უწყობდა უცხოური ლიტერატურის გერმანულად თარგმნას. ცნობილია, რომ იგი ხშირად თავადვე თარგმნიდა. ელეანორმა ფრანგულიდან გერმანულზე თარგმნა ისეთი ცნობილი ნაწარმოებები, როგორებიცაა მეფის ვაჟ გალისიის ისტორია, სახელად პონტუ და მშვენიერი სიდონია. როგორც ცნობილია, გერმანელები XVI საუკუნემდე სწორედ ელეანორას შედგენილი ფრანგულ-გერმანული ლექსიკონით სარგებლობდნენ. თავისი თარჯიმნული შემოქმედების წყალობით, იგი ძალიან ცნობილი და პოპულარული ქალი გახდა XV საუკუნის ევროპაში. იგი ასევე დიდ ძალაუფლებას ფლობდა სამეფო კარზე. ცნობილია, რომ ერცჰერცოგი სიგიზმუნდი, პოლიტიკურ გადაწყვეტილებებს სწორედ ელეანორის რჩევებზე დაყრდნობით იღებდა. ელეანორმა და ელიზაბეთ ნასაუ-ცვაიბრიუხენელმა ერთად შექმნეს ახალი პროზისა და ნოველების მიმდინარეობა გერმანულ ლიტერატურაში. 1480 წლის 20 ნოემბერს ელეანორი მშობიარობას გადაჰყვა, რა დროსაც მან ვაჟი გააჩინა, სახელად ვოლფგანგი, რომელიც ჩვილობაშივე დაიღუპა. Jiri Louda et Michael MacLagan, Les Dynasties d'Europe, Bordas, 1995 ISBN 2-04-027115-5. Hamann, Brigitte (szerk.): Habsburg lexikon, Új Géniusz, Budapest, 414 oldal, 1990. ISBN 9630278383 Wacha, Brigitte (szerk.): A Habsburgok. Egy európai dinasztia története, Gulliver Kiadó, Budapest, 1995.
ჭოვილო-განდეგილი

ჭოვილო-განდეგილი (ლათ. Tringa solitaria, ლათ. solus-იდან — „მარტოხელა“, „განდეგილი“) — ფრინველი ჩიბუხასებრთა ოჯახისა. მისი სხეულის სიგრძეა 18–23 სმ, ფრთის შლილი 50 სმ, მასა 36–65 გ. მკერდი თეთრია, სხეული თავიდან კუდამდე ყავისფრადაა შეფერილი. გავრცელებულია ალასკისა და კანადის ტყის ზონაში. ახასიათებს მიგრაცია ცენტრალურ და სამხრეთ ამერიკაში, განსაკუთრებით, ამაზონის აუზსა და კარიბებში. იშვიათად შეინიშნება დასავლეთ ევროპაში. ჭოვილო-განდეგილი არ არის ჯოგური ფრინველი, ჩვეულებრივ მარტოა მიგრაციის დროსაც, თუმცა იშვიათად მცირე რაოდენობით იკრიბებიან გამოსაკვებ ადგილებში. ძირითადად მტკნარწყლოვან წყალსატევებს ეტანება. დედალი დებს 3–5 კვერცხს. იყენებს მგალობელ ბეღურათა ბუდეებს, მაგალითად შაშვისებრებისას. გამოჩეკვიდან მალევე ბარტყები ბუდიდან ძირს ხტებიან. იკვებება უხერხემლოებით, ზოგჯერ მცირე ზომის ბაყაყებითაც. მოიცავს ორ ქვესახეობას: T. s. cinnamomea, (Brewster, 1890): მრავლდება ალასკასა და დასავლეთ კანადაში; T. s. solitaria, (Wilson, 1813): მრავლდება აღმოსავლეთი ბრიტანეთის კოლუმბიიდან ლაბრადორამდე. Solitary sandpiper - Tringa solitaria — USGS Patuxent Bird Identification InfoCenter Solitary sandpiper species account — Cornell Lab of Ornithology ↑ Jobling, James A (2010). The Helm Dictionary of Scientific Bird Names. London: Christopher Helm, გვ. 359, 390. ISBN 978-1-4081-2501-4.  ↑ Solitary sandpiper at All about birds ↑ CRC Handbook of Avian Body Masses by John B. Dunning Jr. (Editor). CRC Press (1992), ISBN 978-0-8493-4258-5. ↑ Federation of Alberta Naturalists. (1992) Glen P. Semenchuk (ed.). The Atlas of Breeding Birds of Alberta. Edmonton, AB:Federation of Alberta Naturalists.
რუბენ ფლეიშერი

რუბენ სემიუელ ფლეიშერი (ინგლ. Ruben Samuel Fleischer; დ. 31 ოქტომბერი, 1974) — ამერიკელი კინორეჟისორი და პროდიუსერი. ცნობილი გახდა სადებიუტო ფილმით „ზომბილენდი“. აგრეთვე მისი მეტნაკლებად ცნობილი ნამუშევრებია „მოასწრო 30 წუთში“ (2011), „განგსტერებზე მონადირენი (2013), „ორი ღამის ამბავი“ (2014), „მარტორქების მაღაზია“ (2017) 2018 წელს გახდა კომერციულად წარმატებული ფილმის „ვენომის“ რეჟისორი. რუბენ ფლეიშერი დაიბადა ვაშინგტონში, 1974 წლის 31 ოქტომბერს. უესლიანის უნივერსიტეტის დამთავრების შემდეგ გადავიდა სან-ფრანცისკოში, სადაც მუშაობა დაიწყო პროგრამისტად. სანამ კინორეჟისორი გახდებოდა, დაკავებული იყო სარეკლამო და მუსიკალური ვიდეოების გადაღებებით. 2017 წლის მაისში ცნობილი გახდა, რომ ფლეტჩერი იქნებოდა „ზომბილენდის“ მეორე ნაწილის რეჟისორი. რუბენ ფლეიშერი კინოფილმების ინტერნეტ-მონაცემთა ბაზაში ↑ Jennings, Hughes, Wilkes, Webber, Aldridge U.K.:Information about Ruben Samuel Fleischer. Familytreemaker.genealogy.com (1996-08-15). დაარქივებულია ორიგინალიდან — 2014-10-16. ციტირების თარიღი: 2013-01-07. ↑ Emma Stone officiates a wedding – just like these other celebrities. UsMagazine.com (2012-11-14). ციტირების თარიღი: 2013-01-11. ↑ Bloomer, Jeffrey (2 ოქტომბერი, 2009). „Getting to Know... Zombieland director Ruben Fleischer“. Paste Magazine. დაარქივებულია ორიგინალიდან — 2012-10-20. ციტირების თარიღი: 2019-03-16. შეამოწმეთ თარიღის პარამეტრი |date=-ში (დახმარება) ↑ Ann Hornaday (17 ოქტომბერი, 2009). „Don of the Dead“. The Washington Post. შეამოწმეთ თარიღის პარამეტრი |date=-ში (დახმარება) ↑ Steve Weintraub (9 ივლისი, 2009). „Director Ruben Fleischer Interview ZOMBIELAND“. Collider Magazine. დაარქივებულია ორიგინალიდან — 2011-07-12. ციტირების თარიღი: 2019-03-16. შეამოწმეთ თარიღის პარამეტრი |date=-ში (დახმარება) ↑ Michael Kennedy (23 მარტი, 2017). „Zombieland 2 Writers Reveal Script is Completed“. Screen Rant. ციტირების თარიღი: 23 მარტი, 2017. შეამოწმეთ თარიღის პარამეტრი |accessdate= და |date=-ში (დახმარება) ↑ Matt Joseph. (21 იანვარი, 2019) First Zombieland 2 Plot Details Tease New Zombies And More. ციტირების თარიღი: 21 იანვარი, 2019.
ლუდვიგ იორანსონი

ლუდვიგ იორანსონი ((/ˈɡɔːrənsən/; Swedish: [ˈlɵdːvɪg ²jœːranˌsɔn]; შვედ. Ludwig Göransson; დ. 1 სექტემბერი, 1984) — სამი გრემის მფლობელი შვედი კომპოზიტორი, დირიჟორი და ჩანაწერის პროდიუსერი. შექმნილი აქვს მუსიკა ფილმებისთვის: „სადგური ფრუტვეილი“, „ქრიდი“, „ქრიდი 2“, „ვენომი“ და „შავი პანტერა“, ისევე როგორც სატელევიზიო სიტკომებისთვის: „საზოგადოება“, „ბედნიერი დასასრული“ და „ახალი გოგონა“. როგორც პროდიუსერი ხშირად თანამშრომლობდა ჩაილდიშ გამბინოსთან. იორანსონი არის გამბინოს სინგლის „This Is America“ პროდიუსერი, რისთვისაც გადაეცა გრემის ორი ჯილდო. საერთო ჯამში მიღებული აქვს გრემის ექვსი ნომინაცია. 2019 წელს მიიღო ოსკარი საუკეთესო ორიგინალური მუსიკისთვის. ლუდვიგ იორანსონი კინოფილმების ინტერნეტ-მონაცემთა ბაზაში ოფიციალური საიტი საიტზე Wayback Machine (archived 2011) ლუდვიგ იორანსონი – დისკოგრაფია საიტზე MusicBrainz ↑ Ludwig Goransson Scores Creed Movie - ROCNATION (25 ნოემბერი, 2015). ↑ (YouTube video) The Making Of ’Wakanda’ With Ludwig Göransson - Presented By Marvel Studio’s Black Panther. Genius. February 16, 2018. Event occurs at 1.45. https://www.youtube.com/watch?v=0XtCnGT0B20&t=106. წაკითხვის თარიღი: 12 მაისი, 2018. "'I called him and I was like: "Hey, my name is Ludwig Göransson and I’m a film composer[…]"'" ↑ 'Ludwig Goransson’s GRAMMY Awards history en. ციტირების თარიღი: 2019-02-16 ↑ Ludwig Goransson en (2017-11-21). ციტირების თარიღი: 2019-02-11 ↑ Ludwig Göransson Wins Best Original Score Oscar for ‘Black Panther’ en. ციტირების თარიღი: 2019-02-24
ზუზანა ჩაპუტოვა

ზუზანა ჩაპუტოვა (სლოვაკ. Zuzana Čaputová; დ. 21 ივნისი, 1973, ბრატისლავა, ჩეხოსლოვაკია) — სლოვაკი პოლიტიკოსი, ადვოკატი და აქტივისტი. სლოვაკეთის პრეზიდენტი 2019 წლის 15 ივნისიდან. იგი არის არასაპარლამენტო პოლიტიკური პარტიის პროგრესული სლოვაკეთის დამფუძნებელი წევრი და თავმჯდომარის მოადგილე. ზუზანა ჩაპუტოვა მონაწილეობდა სლოვაკეთის 2019 წლის საპრეზიდენტო არჩევნებში და პირველ ტურში 40,57 %-ით დაიკავა პირველი ადგილი. მეორე ტურში მიიღო ხმების 58,40 % და გახდა ქვეყნის ისტორიაში პირველი პრეზიდენტი ქალი, რომელიც თანამდებობას დაიკავებს 2019 წლის 15 ივნისს. 1991 წელს სწავლა დაიწყო ბრატისლავაში მდებარე კომენსკის სახელობის უნივერსიტეტის სამართალმცოდნეობის ფაკულტეტზე, რომელიც დაამთავრა 1996 წელს. სწავლის დასრულების შემდეგ იგი მუშაობდა ქალაქ პეზინოკის ადგილობრივ თვითმმართველობაში, ჯერ იურიდიულ განყოფილებაში ასისტენტად, შემდეგ კი ქალაქის მერის მოადგილედ. 2001-2017 წლებში მუშაობდა ერთ-ერთ სამოქალაქო ორგანიზაციაში, ხოლო 2010 წლიდან იყო ამავე ორგანიზაციის იურისტი. 2017 წელს დააარსა პოლიტიკური პარტია პროგრესული სლოვაკეთი და 2018 წლის იანვარში პირველივე კონგრესზე აირჩიეს პარტიის ვიცე-ხელმძღვანელად. ოფიციალური საიტი ↑ a.s, Petit Press. Progresívne Slovensko neprekvapilo, povedie ho Štefunko. Trúfa si na 15 percent. ციტირების თარიღი: 26 February 2019. ↑ Tím. დაარქივებულია ორიგინალიდან — 31 მარტი 2019. ციტირების თარიღი: 26 February 2019. ↑ Santora, Marc (2019-03-15). „In Slovakia, Unlikely Presidential Candidate Signals a Backlash Against Populism“. The New York Times (ინგლისური). ISSN 0362-4331. ციტირების თარიღი: 2019-03-16. ↑ VOĽBY PREZIDENTA SLOVENSKEJ REPUBLIKY. დაარქივებულია ორიგინალიდან — 2017-08-12. ციტირების თარიღი: 2019-03-17. ↑ სლოვაკეთში პირველი ქალი პრეზიდენტი აირჩიეს ↑ ELECTION OF THE PRESIDENT OF THE SLOVAK REPUBLIC, SECOND ROUND. დაარქივებულია ორიგინალიდან — 2019-03-31. ციტირების თარიღი: 2019-03-31.
ოტოკარ ჩერნინი

ოტოკარ ჩერნინი (გერმ. Ottokar Theobald Otto Maria Graf Czernin von und zu Chudenitz; დ. 26 სექტემბერი, 1872, ბოჰემია, ავსტრია-უნგრეთის იმპერია — გ. 4 აპრილი, 1932, ვენა, ავსტრია) — ავსტრიელი პოლიტიკური მოღვაწე, გრაფი. 1903 წელს ჩეხეთის სეიმის დეპუტატად აირჩიეს შოვინისტური გერმანული პარტიიდან. 1912 წლიდან იყო ავსტრია-უნგრეთის რაიხსრატის ზედა პალატის წევრი. 1916 წლის დეკემბრიდან 1918 წლის აპრილამდე საგარეო საქმეთა მინისტრი; ჰაბსბურგების მონარქიის კრიზისის სიღრმეში გაცნობიერებული, მიისწრაფოდა კომპრომისულ ზავისაკენ ანტანტასთან და ამ მიზნით საიდუმლო მოლაპარაკებები გამართა საფრანგეთთან (მოლაპარაკების შესახებ ინფორმაცია მოგვიანებით პრესამ შეიტყო, რამაც ჩერნინის გადადგომა გამოიწვია). 1920–1923 წლებში ავსტრიის ეროვნული საბჭოს წევრი იყო. შეგიძლიათ იხილოთ მედიაფაილები თემაზე „ოტოკარ ჩერნინი“ ვიკისაწყობში. ოტოკარ ჩერნინი — სტატია დიდი საბჭოთა ენციკლოპედიიდან (რუსული) ოტოკარ ჩერნინი — ნამუშევრები პროექტ „გუტენბერგზე“
Marvel Entertainment

Marvel Entertainment, LLC (ადრე Marvel Enterprises და Toy Biz, Inc.) — ამერიკული გასართობი კომპანია, დაფუძნებული 1998 წელს ნიუ-იორკში. ჩამოყალიბდა Marvel Entertainment Group, Inc.-ისა და ToyBiz-ის შერწყმით. Marvel Entertainment-ს სრულად ფლობს The Walt Disney Company. მის შემადგენლობაშია კომპანიები Marvel Comics, Marvel Animation და Marvel Television. 2009 წელს Marvel Entertainment 4 მილიარდ აშშ დოლარად შეიძინა Walt Disney Company-მ. ოფიციალური საიტი ↑ Raviv, Dan (April 2002). Comic Wars. Broadway Books, Random House, Heroes Books. ISBN 0-7679-0830-9.  ↑ Fritz, Ben (23 სექტემბერი, 2009). „Disney tells details of Marvel Entertainment acquisition in a regulatory filing“. Los Angeles Times. Tribune Publishing. დაარქივებულია ორიგინალიდან — 5 ნოემბერი, 2011. ციტირების თარიღი: 12 აპრილი, 2011. შეამოწმეთ თარიღის პარამეტრი |accessdate=, |date=, და |archivedate=-ში (დახმარება)